
Farmmenedzsment szoftverek szerepe a mezőgazdaságban és bevezetésének folyamata, hatásai

A dolgozatban három szempont szerint vizsgáltam a farm menedzser szoftverek bevezetésének kérdését. A szakirodalmi áttekintés során bemutattam a mezőgazdaság fejlődési szakaszait, ezen belül is azokat az átalakulásokat, amelyek napjainkban leginkább foglalkoztatják a területtel foglalkozó szakembereket. Az elemzés szakaszában mélyinterjús kutatást végeztem farm menedzser szoftvert használó gazdálkodók körében. Végül a harmadik szakaszban interjút készítettem a szakmai oldal szereplőivel, hogy megismerjem ők hogyan látják az ilyen jellegű szoftverek bevezetésének folyamatát.
A szakirodalmi áttekintésben megvizsgáltam a Mezőgazdaság 4.0 kérdéskörét. Az agrár szektor gazdaság irányításában lezajló fejlődési folyamatok párhuzamba állíthatók a korábban az iparban megfigyelt trendekkel. Sok hasonlóság van az Ipar 4.0 és a Mezőgazdaság 4.0 között.
A dolgozatban végig vettem a farmmenedzser szoftverek különböző meghatározásait, majd saját definíciót is alkottam ezekre vonatkozóan. Az erről szóló, elsősorban nemzetközi szakirodalom alapján megvizsgáltam azt, hogy melyek a leggyakoribb funkciói, hogyan csoportosíthatók és melyek lehetnek a fejlődés lehetséges trendjei.
Az elemzés szakaszában mélyinterjús kutatások segítségével vizsgáltam meg azt, hogy a digitalizáció a gazdálkodás mely pontjain illeszthető be a munkafolyamatba, mely funkcióit használják. A kapott eredmények alapján felhasználói kategóriákat alkottam a farm menedzser szoftvereket használó gazdaságok között, két szempontrendszer figyelembevételével. A megismert információk segítségével jellemeztem azt, hogy egy gazdaság milyen utat jár be a farm menedzser szoftver felhasználóvá válása során.
Végül a harmadik szakaszban interjút készítettem két hazai farm menedzser fejlesztő cég, az Agrovir és a Dyntell képviselőjével annak érdekében, hogy a vizsgált kérdésekre vonatkozóan a szakmai nézőpontokat is megismerjem.
A vizsgálódásaim eredménye, hogy a farm menedzser szoftverek használata egy jól meghatározható kategória számára a következő lépést jelenti a gazdaságfejlesztésben, amelyet már vagy meglépett, vagy az elkövetkezendő időszakban fog megtenni. A technológiai innovációk terjedésére vonatkozó vizsgálatok alapján az látszik, hogy a jövőben a farm menedzser szoftverek használatának dinamikus terjedése várható.



